CELEX: 32022D0500
Language: ro
Date: 2022-03-25 00:00:00
Title: Decizia de punere în aplicare (UE) 2022/500 a Comisiei din 25 martie 2022 de stabilire a faptului că agresiunea militară a Rusiei împotriva Ucrainei reprezintă un eveniment excepțional care cauzează o perturbare semnificativă a piețelor

29.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 101/45
               
            
         DECIZIA DE PUNERE ÎN APLICARE (UE) 2022/500 A COMISIEI
         din 25 martie 2022
         de stabilire a faptului că agresiunea militară a Rusiei împotriva Ucrainei reprezintă un eveniment excepțional care cauzează o perturbare semnificativă a piețelor
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/1139 al Parlamentului European și al Consiliului din 7 iulie 2021 de instituire a Fondului european pentru afaceri maritime, pescuit și acvacultură și de modificare a Regulamentului (UE) 2017/1004 (1), în special articolul 26 alineatul (2) al doilea paragraf,
         întrucât:
         
                     (1)
                  
                  
                     Agresiunea militară a Rusiei împotriva Ucrainei începând cu 24 februarie 2022 are un impact asupra operatorilor din sectorul pescuitului și acvaculturii din Uniune. Perturbarea fluxurilor comerciale de mărfuri esențiale pentru sectorul pescuitului și al acvaculturii care provin din Rusia și Ucraina a accelerat în mod brusc creșterea prețurilor factorilor de producție esențiali, precum energia și materiile prime. Comerțul dintre Ucraina și Uniune este, de asemenea, grav afectat de indisponibilitatea transportului, dat fiind că aeroporturile ucrainene au suferit în urma atacului rusesc și toate operațiunile de transport maritim comercial din porturile ucrainene au fost suspendate. Este probabil ca această criză să aibă consecințe grave asupra aprovizionării Uniunii cu cereale, uleiuri vegetale și pește alb din Ucraina și Rusia, ceea ce va duce la o creștere puternică a prețurilor hranei pentru pești, care se adaugă la creșterea actuală a prețurilor la energie sau la penuria de materii prime esențiale. O parte din flota Uniunii și-a încetat activitatea de pescuit, având în vedere scăderea profitabilității respectivei activități și imposibilitatea de a compensa creșterea costurilor de producție. Navele de pescuit care operează în Marea Neagră se confruntă, de asemenea, cu amenințarea unor posibile activități militare, ceea ce a dus, prin urmare, la suspendarea preventivă a activității lor. Impactul combinat al acestor creșteri ale costurilor și al deficitelor este resimțit și de sectoarele producției și prelucrării fructelor de mare. Prin urmare, piața este perturbată în mod semnificativ ca urmare a creșterii semnificative a costurilor și a perturbării comerțului, ceea ce necesită luarea unor măsuri eficace și eficiente.
                  
               
                     (2)
                  
                  
                     În temeiul articolului 26 alineatul (2) din Regulamentul (UE) 2021/1139, în astfel de circumstanțe, Fondul european pentru afaceri maritime, pescuit și acvacultură (FEAMPA) poate sprijini compensarea anumitor costuri care nu sunt în alt mod eligibile pentru astfel de compensații, pentru operatorii din sectorul pescuitului și acvaculturii pentru pierderile de venit sau pentru costurile suplimentare și pentru organizații de producători și asociații de organizații de producători recunoscute care depozitează produse pescărești în conformitate cu articolele 30 și 31 din Regulamentul (UE) nr. 1379/2013 al Parlamentului European și al Consiliului (2).
                  
               
                     (3)
                  
                  
                     În conformitate cu articolul 26 alineatul (2) primul paragraf din Regulamentul (UE) 2021/1139, regimul de sprijin specific în cazul unor astfel de perturbări ale piețelor este limitat la obiectivul specific de promovare a comercializării, a calității și a valorii adăugate ale produselor pescărești și de acvacultură, precum și a prelucrării acestor produse. În conformitate cu articolul 26 alineatul (2) al doilea paragraf, regimul de sprijin se aplică numai în cazul în care Comisia constată producerea unui eveniment excepțional care cauzează o astfel de perturbare.
                  
               
                     (4)
                  
                  
                     Prin urmare, este adecvat să se stabilească faptul că agresiunea militară a Rusiei împotriva Ucrainei este un eveniment excepțional care cauzează o perturbare semnificativă a piețelor.
                  
               
                     (5)
                  
                  
                     În temeiul articolului 39 din Regulamentul (UE) 2021/1139, compensațiile pentru costuri suplimentare sau pierderi de venit și alte compensații prevăzute în regulamentul respectiv trebuie să fie acordate sub oricare dintre formele menționate la articolul 53 alineatul (1) literele (b)-(e) din Regulamentul (UE) 2021/1060 al Parlamentului European și al Consiliului (3). Metodologiile stabilite de statele membre în acest scop trebuie să respecte articolul 53 alineatul (3) din regulamentul respectiv.
                  
               
                     (6)
                  
                  
                     În temeiul articolului 63 alineatul (2) din Regulamentul (UE) 2021/1060, cheltuielile sunt eligibile pentru o contribuție din FEAMPA dacă au fost suportate de un beneficiar și plătite în cadrul implementării operațiunilor, între data transmiterii programului FEAMPA de către statul membru către Comisie sau data de 1 ianuarie 2021, oricare dintre aceste date survine prima, și 31 decembrie 2029. Cu toate acestea, cheltuielile suportate ca urmare a perturbării piețelor cauzate de evenimentul excepțional a cărui apariție este stabilită prin prezenta decizie trebuie să fie eligibile pentru sprijin în temeiul articolului 26 alineatul (2) din Regulamentul (UE) 2021/1139 începând cu 24 februarie 2022, data începerii agresiunii militare a Rusiei împotriva Ucrainei. În ceea ce privește cheltuielile suportate, dat fiind că este probabil ca efectele perturbării piețelor să afecteze operatorii din sectorul pescuitului și acvaculturii timp de mai multe luni, cheltuielile trebuie să fie eligibile dacă sunt suportate până la 31 decembrie 2022.
                  
               
                     (7)
                  
                  
                     Având în vedere necesitatea punerii în aplicare rapide a sprijinului menționat la articolul 26 alineatul (2) din Regulamentul (UE) 2021/1139, prezenta decizie trebuie să intre în vigoare în ziua următoare datei publicării sale,
                  
               ADOPTĂ PREZENTA DECIZIE:
         
            Articolul 1
            În sensul articolului 26 alineatul (2) din Regulamentul (UE) 2021/1139, agresiunea militară a Rusiei împotriva Ucrainei începând din 24 februarie 2022 se consideră a fi un eveniment excepțional care cauzează o perturbare semnificativă a piețelor.
         
         
            Articolul 2
            Cheltuielile pentru care este permisă acordarea de sprijin ca urmare a prezentei decizii sunt eligibile dacă sunt suportate între 24 februarie și 31 decembrie 2022 și dacă sunt plătite până la 31 decembrie 2029.
         
         
            Articolul 3
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 25 martie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 247, 13.7.2021, p. 1.
         
            (2)  Regulamentul (UE) nr. 1379/2013 al Parlamentului European și al Consiliului din 11 decembrie 2013 privind organizarea comună a piețelor în sectorul produselor pescărești și de acvacultură, de modificare a Regulamentelor (CE) nr. 1184/2006 și (CE) nr. 1224/2009 ale Consiliului și de abrogare a Regulamentului (CE) nr. 104/2000 al Consiliului (JO L 354, 28.12.2013, p. 1).
         
            (3)  Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize (JO L 231, 30.6.2021, p. 159).